กรมธนารักษ์เปิดโรงกษาปณ์ให้เข้าชมในวันเด็ก
โพสต์ทูเดย์-ธนารักษ์จัดกิจกรรมวันเด็กยิ่งใหญ่&nbsp; เปิดโรงกษาปณ์&nbsp; แจกเหรียญที่ระลึกวันเด็ก รับรางวัลผู้นำเหรียญกษาปณ์มาแลกคืนสูงสุด&nbsp; พร้อมกิจกรรมรับของรางวัลมากมาย
7 ม.ค. 2553

โพสต์ทูเดย์-ธนารักษ์จัดกิจกรรมวันเด็กยิ่งใหญ่  เปิดโรงกษาปณ์  แจกเหรียญที่ระลึกวันเด็ก รับรางวัลผู้นำเหรียญกษาปณ์มาแลกคืนสูงสุด  พร้อมกิจกรรมรับของรางวัลมากมาย 
วันนี้ (6 ม.ค.) นายแพทย์พฤฒิชัย  ดำรงรัตน์  รมช.คลัง ในฐานะกำกับดูแลกรมธนารักษ์เปิดเผยถึงการจัดเตรียมกิจกรรมในวันเด็กแห่งชาติประจำปี 2553 ของกรมธนารักษ์ว่า จะเปิดโรงกษาปณ์ให้เด็กๆ เข้าชมกระบวนการผลิตเหรียญ ตั้งแต่การออกแบบเหรียญ การทำแม่แบบ การผลิตดวงตรา จนไปถึงการตีตราเหรียญ เพื่อให้เด็กไทยได้รับความรู้ถึงกระบวนการผลิตเหรียญกษาปณ์ และรู้สึกหวงแหนในคุณค่าแห่งศิลปะ วัฒนธรรม และเป็นการเรียนรู้ประวัติศาสตร์จากเหรียญกษาปณ์ที่ไม่ใช่มีเพียงมูลค่าด้านราคา เพื่อใช้ในการซื้อขายและแลกเปลี่ยนสินค้าในตลาดเท่านั้น  แต่ยังทรงคุณค่าที่แสดงถึงความเป็นชาติ ศาสนา และพระมหากษัตริย์ อีกทั้งยังเป็นการจูงใจให้เด็กและเยาวชนสนใจหันมาเก็บสะสมเหรียญกษาปณ์และเหรียญที่ระลึกด้วย 
นายแพทย์พฤฒิชัย กล่าวต่ออีกว่า การจัดกิจกรรมในวันเด็กแห่งชาติครั้งนี้ นอกจากจะเปิดโอกาสให้เด็กได้ศึกษาหาความรู้ใหม่ ๆ แล้ว ยังเป็นการสนับสนุนให้เกิดการมีส่วนร่วม เพื่อสร้างความสามัคคีและก่อให้เกิดความเข้มแข็งของคนในชุมชน โรงเรียน และสถาบันครอบครัว โดยจะมีการแข่งขันจัดบอร์ดในหัวข้อ “พระบาทสมเด็จพระเจ้าอยู่หัวกับเหรียญกษาปณ์” ซึ่งเด็กที่ชนะการประกวดจะได้รับรางวัลและประกาศนียบัตร เด็กที่นำเหรียญกษาปณ์มาแลกคืน จะได้รับรางวัลเป็นของที่ระลึก สำหรับผู้ที่แลกคืนสุงสุดจะได้รับรางวัลพิเศษ 
สำหรับรูปแบบของการจัดงาน จะแบ่งออกเป็น 2 โซน ประกอบด้วย โซนที่ 1 เป็นโซนภายในโรงงานเด็กทุกคนจะได้เห็นของจริง โดยจะเปิดให้เข้าชมกระบวนการผลิตเหรียญภายในโรงงานผลิตเหรียญกษาปณ์ ซึ่งเป็นการทัศนศึกษาในลักษณะท่องเที่ยวเชิงให้ความรู้ และชมสาธิตการสลักตัวอักษรบนเหรียญ และเอ๊กซเรย์หาส่วนผสมของโลหะที่ใช้ผลิตเหรียญ ส่วนโซนที่ 2 บริเวณภายนอกอาคารโรงงาน จะมีเวทีการแสดงของเด็กนักเรียนจากโรงเรียนต่างๆ เช่น ร้องเพลง เล่นดนตรี รำไทย เล่นเกม แข่งขันตอบปัญหา กิจกรรมการแข่งขันจัดบอร์ด การประกวดวาดภาพ รับแลกคืนเหรียญ พร้อมรับของรางวัลมากมาย ที่สำคัญเด็กทุกคนที่ไปร่วมกิจกรรมจะได้รับเหรียญที่ระลึกวันเด็กแห่งชาติประจำปี 2553 ซึ่งผลิตโดยโรงกษาปณ์รังสิต และภายในงานยังมีอาหารกลางวัน น้ำดื่ม ไอศครีม แจกเด็กฟรี  จึงขอเชิญชวนเด็ก ๆ  เยาวชน  ตลอดจนผู้ปกครองเข้าร่วมกิจกรรมวันเด็กของกรมธนารักษ์ในวันเสาร์ที่ 9 ม.ค. 2553 ระหว่างเวลา  08.30 - 15.00  น. ณ  โรงกษาปณ์รังสิต  ถ. พหลโยธิน  ต.คลองหนึ่ง อ.คลองหลวง จ.ปทุมธานี